1 Bathesalonika 3 | Baebele ya mo Internet | Thanolo ya Lefatshe le Lesha
3 Ka gone, e rile re sa tlhole re kgona go itshoka, ra bona go le molemo gore re tlogelwe kwa Athena;+ 2 mme re ne ra romela Timotheo,+ mokaulengwe wa rona le modiredi wa Modimo mo dikgannyeng tse di molemo+ kaga Keresete, gore a lo nitamise le go lo gomotsa mo boemong jwa tumelo ya lona, 3 gore ope a se ka a akgaakgiwa ke dipitlagano+ tseno. Gonne lona ka bolona lo a itse gore re laoletswe sone selo seno+. 4 Tota e bile, gape, fa re ne re na le lona, re ne re tle re lo bolelele go sa le pele+ gore re ne re laoletswe go boga pitlagano,+ fela jaaka gape go diragetse le jaaka lo itse.+ 5 Ke gone ka moo, eleruri, e rileng ke sa tlhole ke kgona go itshoka, ke neng ka roma gore ke itse ka boikanyegi+ jwa lona, ka jaana gongwe ka tsela nngwe Moraedi+ a ka tswa a lo raetse, mme tiro ya rona ya bonatla e ka tswa e feletse e le lefela.+ 6 Mme Timotheo o sa tswa go tla mo go rona gone fela jaanong a tswa kwa go lona+ e bile o re neile dikgang tse di molemo kaga boikanyegi jwa lona le lorato,+ le gore lo nna lo re gakologelwa ka tsela e e molemo ka metlha, lo tlhologeletswe go re bona ka yone tsela eo, eleruri, jaaka le rona re lo tlhologeletswe.+ 7 Ke gone ka moo, bakaulengwe, re gomotsegileng+ kaga lona mo tlalelong yotlhe ya rona le pitlagano ka boikanyegi jo lo bo bontshang,+ 8 ka gonne jaanong re a tshela fa lo ema lo nitame mo Moreneng.+ 9 Gonne re ka leboga Modimo jang ka lona ka ntlha ya boipelo jotlhe jo re ipelang+ ka jone ka ntlha ya lona fa pele ga Modimo wa rona, 10 fa bosigo le motshegare re ntse re dira mekokotlelo+ e megolo thata gore re bone difatlhego tsa lona le go siamisa dilo tse di tlhaelang ka ga tumelo+ ya lona? 11 Jaanong e kete Modimo wa rona le Rara ka boene le Morena wa rona Jesu+ ba ka kaela ka katlego tsela ya rona ya go tla kwa go lona. 12 Mo godimo ga moo, e kete Morena o ka dira gore lo oketse,+ ee, a lo totise, mo go rataneng le mo go rateng+ botlhe, fela jaaka le rona re lo rata; 13 gore a nitamise dipelo tsa lona, e le tse di ka se kang tsa pegwa molato+ mo boitshepong fa pele ga Modimo wa rona le Rara mo go nneng gone+ ga Morena wa rona Jesu a na le baitshepi+ botlhe ba gagwe.